GULF บวกเกือบ 2% โบรกฯเชียร์ “ซื้อ” ชี้รับผลดีเวียดนามขยาย COD โซลาร์ฟาร์มยาวถึงปี 63
GULF บวกเกือบ 2% โบรกฯเชียร์ "ซื้อ" ชี้รับผลดีเวียดนามขยาย COD โซลาร์ฟาร์มยาวถึงปี 63 โดยล่าสุด ณ เวลา 11.00 น. อยู่ที่ระดับ 76.50 บาท บวก 1.25 บาท หรือ 1.66% สูงสุดที่ระดับ 76.50 บาท ต่ำสุดที่ระดับ 75.50 บาท ด้วยมูลค่าการซื้อขาย 915.19 ล้านบาท
28 ก.ย. 2561

ผู้สื่อข่าวรายงานว่า ราคาหุ้น บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ณ เวลา 11.00 น. อยู่ที่ระดับ 76.50 บาท บวก 1.25 บาท หรือ 1.66% สูงสุดที่ระดับ 76.50 บาท ต่ำสุดที่ระดับ 75.50 บาท ด้วยมูลค่าการซื้อขาย 915.19 ล้านบาท

โดยปัจจัยที่ส่งผลให้ราคาหุ้น GULF ปรับตัวขึ้นแรงวันนี้ มาจากการรายงานข่าวว่า รัฐบาลเวียดนามอนุมัติขยายเวลาการจ่ายไฟฟ้าเข้าระบบเชิงพาณิชย์ (COD) โครงการ Solar farm ในจังหวัด Ninh Thuan ออกไปจากเดิมกลางปี 2562 เป็นปลายปี 2563 โดยยังได้ FiT เท่าเดิมที่ 9.35 เซ็น นอกจากนี้ยังมีการปรับ FiT สำหรับผู้ผลิตไฟฟ้าที่เมือง Hanoi เพิ่มด้วย
โดยประเด็นดังกล่าว นักวิเคราะห์ บล.เคทีบี (ประเทศไทย) ระบุมีมุมมองเป็นบวกต่อพัฒนาการในเวียดนามหลังมีสัญญาณที่ดีในการขยายระยะเวลา COD โรงไฟฟ้า Solar farm และการเพิ่ม FiT ในบางจังหวัด ซึ่งมองมีโอกาสที่จะนำไปใช้กับจังหวัดอื่นๆ ด้วย เปิดโอกาสให้ผู้สนใจเข้าไปลงทุนในเวียดนามมีเวลาเพิ่มในการหาโครงการใหม่
ขณะที่ยังได้ FiT ในระดับที่สูงอยู่ และสร้าง Sentiment เชิงบวกต่อบริษัทที่มี Active investment ในเวียดนาม โดยหุ้นที่อยู่ใน Coverage ของเราและได้รับ positive sentiment ดังกล่าวประกอบด้วย GULF, BGRIM, SSP ซึ่งทั้งหมดเรายังคงคำแนะนำ “ซื้อ” ราคาเหมาะสม 80.00 บาท, 36.50 บาท, และ 11.00 บาท ตามลำดับ